Omnibus presentes litteras inspecturis, officialis curie Senonensis in Domino salutem. Notum facimus quod in nostra presentia constitutus Guillerinus, filius quondam defuncti Guillermi de Mangecourt, militis, recognovit quod cum inter defunctum patrem suum, ex una parte, et viros religiosos abbatem et conventum Sancti Benedicti Floriacensis, ex altera, super consuetudinibus et redditibus agnorum, charreii, procurationis et justitie, quae omnia idem defunctus Guillelmus dicebatur habere in villis de Orval et de Bella Silva et in hominibus earumdem villarum ad dictos religiosos pertinentibus, idem defunctus Guillelmus, sicut a praedicto filio suo audivimus, omnia predicta et omnes alias consuetudines que in predictis villis et hominibus habebat, dictis religiosis per fidem suam super hoc prestitam quittavit penitus et dimisit, excepta decima omnium terrarum predictarum villarum quam sibi retinuit dictus Guillermus. Hanc autem quittationem et dimissionem Petrus, armiger, qui se secundum dominum predictorum omnium esse dicebat, de cujus feodo res predicte movebant, sicut ipse dicebat, voluit et concessit, fide sua in manu nostra super hoc specialiter prestita, promittens quod omnia predicta dictis religiosis tanquam secundus dominus feodi garentizabit erga omnes. In cujus rei testimonium presentes litteras, ad petitionem ipsorum Guillerini filii supradicti defuncti et Petri armigeri, sigillo Senonensis curie fecimus sigillari. Actum anno Domini 1241, mense aprili.